‘บัณฑิต’ทิ้งไทยพาณิชย์ประกันชีวิต
&#8220;บัณฑิต&#8221; ลาเก้าอี้กรรมการผู้จัดการใหญ่ ไทยพาณิชย์ประกันชีวิต เหตุขัดแย้งภายใน
18 ส.ค. 2554

“บัณฑิต” ลาเก้าอี้กรรมการผู้จัดการใหญ่ ไทยพาณิชย์ประกันชีวิต เหตุขัดแย้งภายใน
แหล่งข่าวจาก บริษัท ไทยพาณิชย์ประกันชีวิต เปิดเผยว่า นายบัณฑิต เจียมอนุกูลกิจ ได้ยื่นใบลาออกจากการเป็นกรรมการผู้จัดการใหญ่ บริษัท ไทยพาณิชย์ประกันชีวิตแล้ว โดยมีผลสิ้นเดือน ก.ค.นี้ สาเหตุเนื่องจากมีความขัดแย้งภายใน ทั้งที่เพิ่งรับตำแหน่งเพียง 3 เดือนเท่านั้น
นายบัณฑิต กล่าวว่า การลาออกครั้งนี้จะไม่ส่งผลกระทบต่อการดำเนินธุรกิจของบริษัท ไทยพาณิชย์ประกันชีวิต แต่อย่างใด เพราะระบบการทำงานถูกวางไว้แล้วเป็นอย่างดี และบริษัทกำลังเดินไปข้างหน้า
อย่างไรก็ตาม นายบัณฑิต ยันยันว่า จะยังทำงานอยู่ในอุตสาหกรรมการเงิน ส่วนจะเป็นที่ไหน เมื่อไหร่นั้น ยังไม่ขอเปิดเผย
 
“ทำไมรู้เร็วจัง ไม่มีอะไร เพียงแต่ผมเจอสิ่งที่ผมชอบมากกว่า จะเป็นอะไรนั้นขอไม่บอกตอนนี้ คอยติดตามกันต่อไป”นายบัณฑิต กล่าว 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า กรณีที่ นายบัณฑิต เจียมอนุกูลกิจ ได้ยื่นใบลาออกจากตำแหน่ง กรรมการผู้จัดการใหญ่ บริษัทไทยพาณิชย์ประกันชีวิต บริษัทในเครือของธนาคารไทยพาณิชย์ หลังจากที่เข้ารับตำแหน่งเพียงแค่ 3 เดือน ว่า สาเหตุการลาออกครั้งนี้ไม่ได้เกิดจากความขัดแย้งส่วนตัว แต่เป็นเพราะนายบัณฑิตต้องการลาออกไปทำงานที่อื่นมากกว่า ทั้งนี้ยืนยันว่าเรื่องนี้จะไม่ส่งผลกระทบต่อการวางระบบและการเติบโตของบริษัท เนื่องจากในช่วงครึ่งปีแรกธุรกิจมีการเติบโตในอัตราที่สูง
“ขอยืนยันว่าไม่มีความขัดแย้งส่วนตัวใดๆทั้งสิ้น เพราะดิฉันเป็นคนแต่งตั้งคุณบัณฑิตขึ้นมาดำรงตำแหน่งนี้เอง หลังจากเห็นเขาทำงานมานานเกือบ 10 ปี แต่ในเมื่อเขาต้องการลาออก เราก็ต้องปล่อยให้เขาไปตามทาง การเปลี่ยนแปลงที่เกิดขึ้นถือเป็นเรื่องปกติทางธุรกิจ ส่วนใครจะเข้ามาทำหน้าที่นี้แทนนั้น ขณะนี้ยังอยู่ระหว่างการพิจารณา ” นางกรรณิกา กล่าว